b'\n_START_ARTICLE_\nMatija Nagli\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nV preddvorski \xc5\xa1oli se je nau\xc4\x8dil lepo pisati in morda \xc5\xbee tedaj dobil veselje do slovenske knjige. Bil je nenavadno pobo\xc5\xbeen, svojo pobo\xc5\xbenost je dokazoval tudi v svojem bukovni\xc5\xa1kem delu. Nagli\xc4\x8d, po doma\xc4\x8de Kosmat, slovenskih nabo\xc5\xbenih in misti\xc4\x8dnih tekstov ni samo, kakor pred njim na Gorenjskem npr. Zoisova nabiratelja Gubanc in Korbi\xc4\x8d, le zbiral, ampak jih je, kakor pred njim npr. \xc5\xbdegar ali Andrej \xc5\xa0uster in dolga vrsta drugih koro\xc5\xa1kih bukovnikov, tudi prepisoval ali vsaj registriral. Njegova zveza s koro\xc5\xa1kimi bukovniki sicer ni dokazana, a gre nedvomno za podoben tip pobo\xc5\xbenega slovenskega kmeta, ki tudi sosedom rad \xc4\x8dita iz svojih bukev ali prepisov. Veliko razliko med Andrejem \xc5\xa0usterjem in Kosmatom pa je tvorila okoli\xc5\xa1\xc4\x8dina, da Preddvorec po vsej verjetnosti ni imel nikakr\xc5\xa1nih nagnjenj in sposobnosti za samostojno oblikovanje tekstov. Znanih je nad 50 knjig iz obdobja 1680\xe2\x80\x931830, ki so tvorile njegovo knji\xc5\xbenico, a bilo jih je verjetno \xc5\xa1e ve\xc4\x8d. Medtem ko so knjige sosedje raznesli in porazgubili, sta del Nagli\xc4\x8devih rokopisov re\xc5\xa1ila duhovnik in \xc5\xa1olnik F. Rebol, ki je svojo najdbo popisal, in Tomo Zupan, ki je rokopise shranil v svoji knji\xc5\xbenici. Za slovensko bibliografijo je med Nagli\xc4\x8devimi rokopisi pomemben obse\xc5\xbeen rokopisni zbornik\xc2\xa0\xc2\xbbhali\xc5\xa1trov\xc2\xab, t. j. nekakih posnetkov vsebine pre\xc4\x8ditanih knjig, ki ga je za\xc4\x8del Nagli\xc4\x8d pisati okoli leta 1823.'